Ríflega sextíu manns sem komu með flugi frá Suður-Afríku til Hollands í gær greindust með COVID-19. Verið er að rannsaka hvort einhverjir séu með nýja Ómíkrón-afbrigðið. Bandaríkin hafa bæst í hóp þeirra fjölmörgu landa sem banna ferðir frá sunnanverðri Afríku.
Nýja afbrigðið, sem greindist fyrst í Suður-Afríku er mögulega meira smitandi en fyrri afbrigði og gæti komist framhjá einhverjum ónæmisvörnum. Frekari rannsókna er þó þörf. Evrópusambandið ákvað í gær að banna flug frá löndum sunnanverðrar Afríku, og í gærkvöld bættust lönd á borð við Bandaríkin, Kanada og Ástralíu í þann hóp.
Í gær lentu tvær flugvélar frá Suður-Afríku á Schiphol-flugvelli í Amsterdam með alls tæplega sex hundruð farþega - önnur frá Höfðaborg, hin frá Jóhannesarborg. Sextíu og einn þeirra greindist með veiruna og er nú í einangrun á hótel í nágrenni flugvallarins. Í yfirlýsingu frá hollenska landlæknisembættinu segir að rannsakað verði eins fljótt og hægt er hvort þeir séu með ómíkrón-afbrigðið. Farþegarnir verði í einangrun í sjö daga ef einkenni gera vart við sig, en annars í fimm daga. Þeir sem ekki greindust þurfa samt að fara í sóttkví. Svo vill til að smitum hefur fjölgað töluvert í Hollandi undanfarna daga og hertar aðgerðir taka gildi þar á morgun, þar sem opnunartími veitingastaða, bara og flestra verslana verður takmarkaður.
Þá greindi félagsmálaráðherra þýska ríkisins Hesse frá því að sterkur grunur leiki á að afbrigðið sé að finna í ferðamanni sem kom til Frankfurt frá Suður-Afríku. Einkennin beri í það minnsta öll merki þess. Frankfurt-flugvöllur er sá fjölfarnasti í Þýskalandi.
Þó að margir vísindamenn séu áhyggjufullir á það ekki alveg við um alla. Andrew Pollard, framkvæmdastjóri Oxford Vaccine Group sem þróaði bóluefni AstraZeneca, sagði á BBC í morgun að stökkbreytingarnar væru á svipuðum stað í veirunni og í fyrri afbrigðum. Og þar sem bóluefnin hefðu hingað til komið í veg fyrir alvarleg veikindi teldi hann líklegt að svo yrði einnig með þetta afbrigði. Í það minnsta væri ólíklegt að önnur bylgja kæmi upp í bólusettu fólki í líkingu við þá sem reis fyrir ári. Og ef það þyrfti að breyta bóluefnunum, myndi það gerast hratt. Enn væri þó of snemmt að segja til um áhrif hins nýja afbrigðis.